Twee in hof op honderde aanklagte van diefstal, bedrogRochelle Edith du Plessis Bekker en Hugo Christiaan le Roux word Woensdag die hof in begelei. (Foto: Verskaf) Twee verdagtes het Woensdag vlugtig in die landdroshof op Komatipoort in Mpumalanga verskyn op meer as 500 aanklagte van diefstal, bedrog en geldwassery kort nadat hulle op dié dorp in hegtenis geneem is. Kapt. Dineo Lucy Sekgotodi, woordvoerder van die Valke, het in ’n verklaring gesê Hugo Christiaan le Roux (41), destyds ŉ bestuurder by Izusa Carriers op Komatipoort, word daarvan beskuldig dat hy tussen 2015 en 2018 met Rochelle Edith du Plessis Bekker (35), die eienaar van HLR Contracting, saamgespan het om vervoerdienste aan klante van Izusa Carriers te bied. Volgens Sekgotodi het die beskuldigdes glo belastingfakture aan hierdie klante uitgereik met hoër tariewe vir die dienste as wat Izusa Carriers vra en die verskil in hul eie sakke gesteek. Die verskil is dan in HLR Contracting se bankrekening inbetaal waarna dit in die beskuldigdes se persoonlike bankrekeninge inbetaal is. Izusa Carriers is op dié manier uit R1,9 miljoen bedrieg. Le Roux en Du Plessis Bekker is Woensdag op borgtog van R10 000 elk vrygelaat. Die saak is tot 20 November uitgestel.